Agentúra na podporu výskumu a vývoja

Agentúra na podporu výskumu a vývoja (skr. APVV) je hlavnou grantovou agentúrou na podporu výskumu a vývoja na Slovensku. Je rezortná organizácia Ministerstva školstva SR. Bola zriadená transformáciu v roku 2005. Agentúra sídli na Mýtnej ulici v Bratislave. Jej riaditeľom je Stanislav Mydlo.
Grantové schémy.
Agentúra realizuje viacero grantových schém. Najdôležitejšie z nich sú všeobecné výzvy, ktoré sú vyhlasované každoročne v nasledujúcich disciplínach: prírodné vedy, technické vedy, lekárske vedy, pôdohospodárske vedy, spoločenské a humanitné vedy. Ďalšími bola podpora prípravy projektov pre rámcový program EÚ Horizont 2020 a viaceré bilaterálne a multilaterálne výzvy.
Financovanie.
Pôvodne bola projektovaná na ročný rozpočet asi 40 mil. Eur, ktorý mala dosiahnuť okolo roku 2010. V roku 2013 disponovala len sumou 25,6 mil. Eur. Agentúra by pre svoju zmysluplnú existenciu mala disponovať aspoň 35 - 40 mil. €/rok. Pričom niektorí odborníci, hovoria o potrebe aspoň 60 mil. Eur. Grantová agentúra Českej republiky (GA ČR), ktorá je porovnateľnou inštitúciou v Česku, disponuje 5násobne vyššou sumou. V roku 2017 Ministerstvo školstva do jesene nevyplatilo finančné krytie projektom z roku 2016. Dôvodom boli zmeny na ministerstve v dôsledku odchodu ministra Petra Plavčana, keď úradníci pred jeho odchodom nestihli presunúť prostriedky na účet agentúry. V roku 2017 bola APVV s rozpočtom 29 mil. € naďalej silne podfinancovaná.
Najmenej financovaných projektov v rámci všeobecnej výzvy je v oblasti humanitných vied - vo výzve z roku 2020 to bolo 15 projektov, v roku 2021 tento počet radikálne klesol na 7 projektov. V oblasti spoločenských vied bolo vo výzve 2021 financovaných 18 projektov, v oblasti prírodných vied 37 projektov, v oblasti technických vied 52 projektov, lekárskych 18 projektov a pôdohospodárskych vied 18 projektov. Agentúra tak podľa niektorých názorov naskočila na trend marginalizácie humanitných odborov.
Kvalita hodnotiacich procesov.
Ku kvalite hodnotiacich procesov APVV sa v roku 2022 vyjadril aj Najvyšší kontrolný úrad Slovenskej republiky (skr. NKÚ): 
"NKÚ počas kontroly zistil, že aktuálne nastavený systém hodnotenia projektov umožňuje odborovej rade Agentúry projekt preradiť bez obmedzenia do inej skupiny ako tej, ktorá je výsledkom hodnotenia posudzovateľov projektu. „Vytvára sa tak priestor pre subjektívne rozhodovanie odborovej rady o prideľovaní finančných prostriedkov na projekty vedy a výskumu. Systém teda nie je zárukou objektívnosti a transparentnosti prideľovania prostriedkov na projekty vedy a výskumu",“" vysvetlil nový predseda NKÚ Ľubomír Andrassy. Kontrolóri zároveň upozorňujú na výrazný subjektivizmus pri podmienkach a postupoch posudzovania žiadostí, ktoré sa zásadne odkláňajú od zákonných kritérií. Tieto prvky subjektívnosti je potrebné minimalizovať.
APVV na základe výsledkov kontroly NKÚ a súvisiacej novelizácie príslušných právnych predpisov pristúpilo k úpravám hodnotiaceho procesu tak, aby bol transparentnejší a objektívnejší. V rámci týchto zmien bolo zavedené hodnotenie žiadostí na základe 3 zahraničných posudkov, boli vykonané úpravy na prepočítanie hodnotenia žiadostí na základe váženého priemeru a došlo k úprave oprávnení na vykonanie zmien výsledného hodnotenia žiadostí radami APVV (napr. verejná výzva VV 2023). APVV súčasne úspešne zaviedla v súlade s novelizáciou príslušných právnych predpisov presun nevyčerpaných finančných prostriedkov v projektoch do nasledovných rozpočtových rokov (napr. verejná výzva VV 2022).
APVV ďalej pokračuje v inovácii hodnotiacich procesov žiadostí, a to najmä zavádzaním odborného hodnotenia prostredníctvom medzinárodných expertných panelov. Táto zmena bola zavedená novelou zákona v roku 2022 a týka sa projektových zámerov, ktoré presahujú hodnotu 200 000 eur. Prvá „pilotná“ výzva s takýmto odborným hodnotením bola vyhlásená v roku 2024 a bola zameraná na podporu mladých vedeckých pracovníkov (verejná výzva VV MVP 2024).
V roku 2020 sa APVV zapojila do projektu GRANteD, v rámci ktorého z vlastnej iniciatívy prešla ďalším posudzovaním a hodnotením rôznorodých aspektov rodových nerovností vo vede a výskume. Na základe výsledkov z tohto posudzovania APVV postupne implementuje vybrané opatrenia. Ako príklad možno uviesť vyhlásenie spomínanej verejnej výzvy pre mladých vedeckých pracovníkov ale taktiež reflektovanie materskej resp. rodičovskej dovolenky pri hodnotení projektov.